b'\n_START_ARTICLE_\nNizozemska manliherica\n_START_SECTION_\nRazvoj\n_START_PARAGRAPH_\nLeta 1871 so Nizozemci v oboro\xc5\xbeitev uvedli enostrelno pu\xc5\xa1ko Baumont M1871. Zaradi razvoja na podro\xc4\x8dju pu\xc5\xa1karstva so si za\xc5\xbeeleli repetirne pu\xc5\xa1ke, s katero bi lahko vojak streljal hitreje. Leta 1888 so svojim pu\xc5\xa1kam za\xc4\x8deli dodajati nabojnike po patentu, ki si ga je omislil Italijan Giuseppe Vitali za predelavo italijanskih enostrelk Vetterli. Tako je nastala prva nizozemska repetirka, Baumont-Vitali M1871/88. Na Nizozemskem so se zavedali, da gre le za za\xc4\x8dasno re\xc5\xa1itev, zaradi tega so ustanovili komisijo, ki je \xc5\xa1e naprej iskala modernej\xc5\xa1o repetirko._NEWLINE_Nizozemska komisija za izbor nove repetirke je na testu leta 1890 posku\xc5\xa1ala celo vrsto repetirk, ki so jim jih prinesli razni konstruktorji, proizvajalci in zastopniki. Belgijec August Schriever, zastopnik avstrijske tovarne Steyr je nizozemski komisiji ponudil novo manliherico z vrtljivim valjastim zaklepom - model 1890. Ta se je prebila v o\xc5\xbeji izbor, ki je potekal naslednje leto, in sicer med nem\xc5\xa1ko pu\xc5\xa1ko Gewehr 88, pu\xc5\xa1ko belgijskega pu\xc5\xa1karja Emila Naganta in manliherico razvito v Steyrju. Nagantova pu\xc5\xa1ka je izpadla prva, zaradi polnjenja po vzoru Mauserjevih pu\xc5\xa1k (kjer se okvir\xc4\x8dka ne potisne v naboji\xc5\xa1\xc4\x8de skupaj z naboji). Naslednja je izpadla \xc5\xa1e nem\xc5\xa1ka pu\xc5\xa1ka iz leta 1888, ta pa zaradi mo\xc5\xbenosti nevarnega dvojnega polnjenja. Na koncu teh testov je bila vendarle izbrana Mannlicherjeva repetirka. Za kaliber so se odlo\xc4\x8dali med 6,5 mm in 7,65 mm. Zaradi manj\xc5\xa1e te\xc5\xbee nabojev odlo\xc4\x8dili za 6,5 mm naboj in sicer za razli\xc4\x8dico z izbo\xc4\x8denim robom, ki naj bi zagotavljala manj zastojev._NEWLINE_Po dodatnih testih se je nizozemski parlament novembra leta 1894 kon\xc4\x8dno odlo\xc4\x8dil za nakup 47.000 pu\xc5\xa1k. Vojni minister je decembra naslednje leto pu\xc5\xa1ko poimenoval M.95.'